Trei suceveni au fost arestați preventiv pentru 30 de zile pentru infracțiuni repetate de violență în familie, în doar două zile. Este un record negativ, știut fiind faptul că se ajunge la mandate de arestare doar atunci când faptele de agresiune în familie sunt grave și repetate. Și mai trist este că la mijloc sunt prinși mai mulți copii, câțiva dintre ei fiind chiar și agresați.
Amenințări cu cuțitul într-o familie cu 8 copii. Unul dintre copii ar fi fost lovit de tată
Un caz foarte delicat s-a petrecut în comuna Stulpicani.
Pe 23 mai, pe timp de noapte, Poliția orașului Frasin a fost sesizată prin 112 de către o minoră cu privire la faptul că mama sa este amenințată cu un cuțit de către tatăl ei.
Echipajul deplasat de urgență la fața locului a constatat că victima este o femeie de 36 de ani, mamă a 8 copii. Agresorul era chiar soțul și tatăl copiilor. Cei doi nu mai locuiesc împreună de aproximativ două luni, când femeia s-a mutat la unul din copiii mai mari, tot din cauza scandalurilor.
Din cercetările polițiștilor de la Frasin a rezultat că soțul a intrat în imobilul unde locuiește soția sa împreună cu copiii, având în mână un cuțit.
Pentru a-și apăra mama, a intervenit și un minor de 11 ani, fiul celor doi, și acesta fiind agresat de tată.
Polițiștii au întocmit formularul de evaluare a riscului, conform Legii 217/2003 republicată, prin care s-a stabilit că există risc iminent, conform constatărilor rezultate prin prisma răspunsurilor oferite de către victime.
Încă din acea noapte, polițiștii au întocmit un ordin provizoriu de protecție, prin care bărbatului i s-a impus să păstreze o distanță minimă de 50 de metri față de soție și copii și față de reședința victimelor.
Totodată, s-a întocmit dosar penal pentru două infracțiuni de „violență în familie” „amenințarea” și „violarea de domiciliu”.
Având în vedere gravitatea faptei și antecedentele, polițiștii de la Frasin au dispus reținerea agresorului în arest, pentru 24 de ore.
În urma sesizării Parchetului de pe lângă Judecătoria Gura Humorului s-a decis și ca agresorul, Marian Standu Stochin, să fie prezentat în fața judecătorilor, pentru arestare.
În ședința de sâmbătă, 25 mai, Judecătoria Gura Humorului a dispus arestarea preventivă a inculpatului pentru șirul de infracțiuni amintite.
Un tânăr de 24 de ani și-a terorizat fosta iubită până ce a fost arestat
Un alt caz de agresiune, de această dată instrumentat de polițiștii și procurorii de la Fălticeni, are în prim plan doi tineri care au fost iubiți.
O fată de 19 ani, din Fălticeni, a formulat o plângere penală față de fostul ei prieten, în vârstă de 24 de ani, care avea deja de câteva luni ordin de restricție care îi interzicea să se apropie de fată.
În cadrul anchetei s-a stabilit că tânărul a încălcat de cel puțin patru ori ordinul de protecție și și-a agresat și amenințat fosta iubită, creându-i o stare de temere.
Și în acest caz, după completarea probatoriului, a rezultat că sunt prea multe infracțiuni comise și se impune arestarea tânărului.
Iustin Ipate a fost arestat vineri, de Judecătoria Fălticeni, pentru 4 infracțiuni de încălcare a ordinului de protecție, lovire, distrugere și tulburarea ordinii și liniștii publice.
Un bărbat aflat în divorț a creat panică în locuința în care s-a mutat fosta soție. Două fete minore au fost prinse în mijlocul agresiunii
Și un bărbat în vârstă de 46 de ani, din Ipotești, a fost arestat de Judecătoria Suceava, vineri, tot pentru fapte de violență în familie. În acest caz, o femeie de în vârstă de 38 ani, din satul Ipotești, a reclamat că fostul soț provoacă scandal la domiciliu. La fața locului, polițiștii i-au găsit pe cei doi dar și pe cele două fiice minore ale lor, de 15 ani și de 10 ani. Femeia a relatat că a divorțat, dar situația cu fostul soț este foarte delicată.
Din anchetă a rezultat că bărbatul s-a deplasat la imobilul în care locuiește fosta soție, iar în urma unor discuții contradictorii și a consumului de alcool, între cei doi a izbucnit un conflict spontan. Ca urmare a conflictului verbal dintre cei doi, bărbatul a amenințat-o pe fosta soție și a distrus ușa de acces din partea din spate a imobilului. În urma conflictului dintre cei doi soți, bărbatul de 46 de ani a încercat să discute cu cele două fiice ale sale, care au refuzat însă să vorbească cu el, și care ar fi fost lovite, la rândul lor.
Și în acest caz a rezultat că există un risc iminent și s-a deschis dosar penal privind săvârșirea infracțiunilor de ,,distrugere”, ,,amenințare” și ,,violență în familie”.
Cătălin Constantin a fost arestat de Judecătoria Suceava pentru două infracțiuni - de violență în familie și tulburarea ordinii și liniștii publice
”Polițiștii au intensificat și activitățile de cercetare penală și asigurare a unui probatoriu solid în trei cauze în care agresorii au pus în real pericol liniștea și sănătatea membrilor familiei. Doar în ultimele zile, trei agresori au fost reținuți, iar ulterior arestați de către instanțele competente, în baza materialului probator asigurat de către polițiști”, a transmis comisarul-șef Ionuț Epureanu, din cadrul Inspectoratului de Poliție Județean Suceava.